**NÁRODNÁ RADA SLOVENSKEJ REPUBLIKY**

VIII. volebné obdobie

Návrh

**ZÁKON**

z ... 2023

**o čiastočnom odškodnení klientov nebankových subjektov**

Národná rada Slovenskej republiky sa uzniesla na tomto zákone:

**Čl. I**

**§ 1**

**Predmet úpravy**

Tento zákon upravuje

1. okruh oprávnených osôb, ktorým sa poskytuje čiastočné odškodnenie,
2. podmienky poskytnutia čiastočného odškodnenia a jeho výšku,
3. postup pri poskytovaní čiastočného odškodnenia.

**§ 2**

**Vymedzenie základných pojmov**

Na účely tohto zákona

1. nebankovým subjektom je právnická osoba, ktorá nemá postavenie banky, pobočky zahraničnej banky[[1]](#footnote-1)), správcovskej spoločnosti[[2]](#footnote-2)) alebo inej finančnej inštitúcie[[3]](#footnote-3)), alebo sporiteľne[[4]](#footnote-4)), ak začala podnikať[[5]](#footnote-5)) do 31.12.2001 a ponúkala klientom aj prostredníctvom verejnoprávneho vysielateľa[[6]](#footnote-6)) možnosť prevzatia vkladu klienta vo forme peňažných prostriedkov alebo prevzatia peňažných prostriedkov za účelom podielu na jej podnikaní, a ktorá do nadobudnutia účinnosti tohto zákona skončila podnikanie alebo voči ktorej bolo vyhlásené konkurzné konanie[[7]](#footnote-7)) do nadobudnutia účinnosti tohto zákona, prípadne voči ktorej bolo zrušené konkurzné konanie,
2. klientom je fyzická osoba, ktorej bola spôsobená majetková ujma v dôsledku nedodržania zmluvy[[8]](#footnote-8)).
3. podielom sú peňažné prostriedky, ktoré klient investoval do nebankového subjektu s cieľom podieľať sa na jeho podnikaní, prípadne poskytol peňažné prostriedky ako pôžičku, alebo poskytol nebankovému subjektu peňažný vklad inou formou, a to až do skončenia podnikania takéhoto subjektu alebo do vyhlásenia konkurzného konania voči takémuto subjektu,
4. majetkovou ujmou v dôsledku nedodržania zmluvy je ujma majetkovej povahy spočívajúca v tom, že z majetku nebankovej spoločnosti ani pri skončení jej podnikania alebo po splnení rozvrhu v konkurznom konaní vedenom voči nebankovému subjektu alebo po zrušení konkurzného konania vedeného voči nebankovému subjektu, nebol klientovi nebankovým subjektom vrátený alebo vyplatený celý jeho podiel.

**§ 3**

**Oprávnená osoba**

(1) Oprávnenou osobou je klient a dedič klienta.

(2) Oprávnenou osobou nie je klient, ktorý previedol svoj podiel alebo práva s ním spojené na tretiu osobu, ako ani tretia osoba, ktorá takýto podiel alebo práva k nemu nadobudla. Oprávnenou osobou nie je ani osoba, ktorá bola členom riadiaceho orgánu alebo kontrolného orgánu nebankového subjektu.

(3) Oprávnenej osobe sa poskytne čiastočné odškodnenie vo výške uvedenej v § 5 za podmienok uvedených v § 4 postupom podľa § 6.

(4) Na poskytnutie čiastočného odškodnenia je nárok, ktorý nemožno previesť na tretiu osobu. Po smrti oprávnenej osoby prechádza tento nárok na jej právnych nástupcov[[9]](#footnote-9)).

**§ 4**

**Podmienky poskytnutia čiastočného odškodnenia**

1. Čiastočné odškodnenie sa poskytne oprávnenej osobe, ktorá podala na príslušnom orgáne, ktorým je Ministerstvo financií Slovenskej republiky (ďalej len „ministerstvo“) žiadosť o poskytnutie čiastočného odškodnenia (ďalej len „žiadosť“) v lehote podľa § 6 ods. 1, ak

a) preukáže, že ako klient uzatvorila zmluvu s nebankovým subjektom, alebo preukáže, že je dedičom klienta, ktorý uzatvoril zmluvu s nebankovým subjektom, alebo ak oprávnená osoba preukáže, že pohľadávka oprávnenej osoby bola zistená[[10]](#footnote-10)) v konkurznom konaní vyhlásenom na majetok nebankového subjektu, alebo ak oprávnená osoba preukáže, že je dedičom klienta, ktorého pohľadávka bola zistená v konkurznom konaní vyhlásenom na majetok nebankového subjektu,

b) predloží doklad o vrátení alebo vyplatení časti jej podielu nebankovým subjektom alebo podielu na zisku nebankového subjektu z tohto podielu, alebo predloží doklad o vrátení alebo vyplatení časti jej podielu z pôžičky nebankovým subjektom (ďalej len „výnos z podielu“), alebo predloží čestné vyhlásenie že jej nebankovým subjektom nebola vrátená alebo vyplatená ani časť jej podielu, ako ani žiadne výnosy z podielu,

c) predloží doklad preukazujúci  výšku plnenia pohľadávky oprávnenej osoby v konkurznom konaní vyhlásenom na majetok nebankového subjektu, spravidla rozvrh[[11]](#footnote-11)) týkajúci sa oprávnenej osoby, alebo predloží doklad preukazujúci výšku plnenia pohľadávky v likvidácii nebankového subjektu,

d) plnomocenstvo, ak je oprávnená osoba zastúpená.

(2) Čiastočné odškodnenie sa poskytne aj dedičovi oprávnenej osoby, ktorý podal na príslušnom orgáne, ktorým je ministerstvo žiadosť v lehote podľa § 6 ods. 1, ak

1. predloží doklady podľa § 4 ods. 1,
2. predloží doklad o prejednaní dedičstva klienta nebankového subjektu, ktorý bol poručiteľom oprávnenej osoby, spravidla uznesenie o dedičstve, z obsahu ktorého bude zrejmé právo oprávnenej osoby k majetku poručiteľa a veľkosť dedičského podielu oprávnenej osoby.

(3) Ak bola oprávnenej osobe spôsobená majetková ujma v dôsledku nedodržania zmluvy viacerými nebankovými subjektmi, čiastočné odškodnenie sa jej poskytne za ktorýkoľvek z týchto subjektov alebo za viacero takýchto subjektov podľa jej výberu, ale len do maximálnej výšky čiastočného odškodnenia uvedenej v § 5 ods. 1.

(4) Čiastočné odškodnenie sa oprávnenej osobe poskytne len pod podmienkou, že nebankový subjekt preukázateľne ponúkal klientom možnosť podieľať sa na jeho podnikaní aj prostredníctvom verejnoprávneho vysielateľa. Oprávnená osoba nemá povinnosť preukázať vysielanie verejnoprávneho vysielateľa; pri podaní žiadosti a splnení všetkých podmienok podľa § 4 ods. 1 sa predpokladá, že nebankový subjekt ponúkal možnosť podieľať sa na podnikaní nebankového subjektu aj prostredníctvom verejnoprávneho vysielateľa, až kým ministerstvo nepreukáže opak.

**§ 5**

**Výška čiastočného odškodnenia**

1. Pri určení výšky čiastočného odškodnenia sa vychádza z výšky podielu oprávnenej osoby. Maximálna výška podielu oprávnenej osoby, ktorý sa zohľadňuje pri poskytovaní čiastočného odškodnenia, je 33 000 eur a maximálna výška čiastočného odškodnenia pre jednu oprávnenú osobu z tohto podielu je 13 200 eur. Pri posudzovaní žiadostí oprávnených osôb, ktoré sú dedičmi klienta nebankového subjektu nemôže súčet nárokov oprávnených osôb, ktoré sú dedičmi presiahnuť maximálnu výšku čiastočného odškodnenia a nárok oprávnenej osoby, ktorá je dedičom, sa určí podielom z celkovo vypočítaného nároku poručiteľa, ktorý bol klientom nebankového subjektu.

(2) Pri určení výšky čiastočného odškodnenia sa od podielu oprávnenej osoby odpočíta suma peňažných prostriedkov, ktoré nebankový subjekt preukázateľne vrátil alebo vyplatil oprávnenej osobe, ako aj suma uspokojenej pohľadávky oprávnenej osoby v konkurznom konaní voči takémuto nebankovému subjektu, a to pri zohľadnení maximálnej výšky čiastočného odškodnenia uvedenej v odseku 1. Nárok oprávnenej osoby voči ministerstvu vznikne po splnení podmienok uvedených v § 4 ods. 1 alebo v prípade dedičov po splnení podmienok uvedených v § 4 ods. 2 v sume podielu zníženého o všetky úhrady oprávnenej osobe podľa predchádzajúcej vety a ďalej sa z uvedeného základu suma čiastočného odškodnenia určí takto:

a) zo sumy do 10 000 Eur 50 %,

b) zo sumy nad 10 000 Eur 48 %,

c) zo sumy nad 13 000 Eur 46 %,

d) zo sumy nad 16 000 Eur 44 %,

e) zo sumy nad 19 000 Eur 42 %,

f) zo sumy nad 22 000 Eur do 33 000 Eur 40 %.

(3) Výsledná suma vypočítaná podľa odseku 2 pri zohľadnení maximálnej výšky podľa odseku 1 je suma, v akej ministerstvo poskytne oprávnenej osobe čiastočné odškodnenie.

**§ 6**

**Postup pri poskytovaní čiastočného odškodnenia**

(1) Oprávnená osoba môže podať žiadosť ministerstvu do jedného roka od skončenia podnikania nebankového subjektu, ktorého sa žiadosť týka, alebo do jedného roka odo dňa právoplatnosti rozhodnutia, ktorým sa konkurzné konanie vyhlásené na majetok nebankového subjektu končí[[12]](#footnote-12)) alebo do jedného roka od zrušenia konkurzu[[13]](#footnote-13)) vyhláseného na majetok nebankového subjektu, ktorého sa žiadosť týka, alebo do jedného roka od nadobudnutia účinnosti tohto zákona, podľa toho, ktorá z týchto skutočností nastane neskôr; inak toto právo zaniká. Na žiadosť podanú po tejto lehote sa neprihliada. V prípade nároku oprávnenej osoby, ktorá je dedičom klienta nebankového subjektu, ktorý zomrel po začatí plynutia lehoty na podanie žiadosti podľa toho odseku, lehota na podanie žiadosti neplynie, a to do skončenia dedičského konania.

(2) Žiadosť sa podáva na predpísanom tlačive v lehote určenej podľa odseku 1 a musí obsahovať základné obsahové náležitosti:

a) meno a priezvisko, dátum narodenia, adresu bydliska oprávnenej osoby, prípadne jej zástupcu, ak je oprávnená osoba zastúpená, uvedenie bankového spojenia na úhradu odškodnenia,

b) obchodné meno alebo názov nebankového subjektu, sídlo nebankového subjektu, identifikačné číslo nebankového subjektu,

c) stav konania vedeného voči nebankovému subjektu,

d) celkovú sumu majetkovej ujmy oprávnenej osoby v euro s rozdelením na istinu a príslušenstvo v euro,

e) celkovú sumu úhrad peňažných súm nebankového subjektu oprávnenej osobe pred skončením podnikania nebankového subjektu v euro,

f) celkovú sumu úhrad vyplatených oprávnenej osobe po skončení podnikania nebankového subjektu v konkurznom konaní alebo inom konaní v euro,

g) celkovú sumu odškodnenia oprávnenej osoby vypočítanú podľa tohto zákona v euro,

h) podpis.

(3) Žiadosť musí obsahovať požadované doklady podľa § 4 ods. 1 alebo podľa 4 ods. 2 v písomnej forme alebo na nosiči dát, inak ministerstvo do 45 dní od podania žiadosti vyzve oprávnenú osobu na opravu a doplnenie žiadosti a jej príloh. Oprávnená osoba je povinná opraviť alebo doplniť žiadosť prípadne jej prílohy v lehote do 45 dní od doručenia výzvy ministerstva, inak ministerstvo žiadosť oprávnenej osoby zamietne.

(4) V prípade, ak oprávnená osoba postupuje podľa § 4 ods. 3 a uplatňuje čiastočné odškodnenie za viac nebankových subjektov, ktoré oprávnenej osobe spôsobili majetkovú ujmu v dôsledku nedodržania zmluvy, na predpísanom tlačive súhrnnej žiadosti musia byť uvedené náležitosti a požadované doklady podľa § 4 ods. 1 alebo podľa 4 ods. 2 v písomnej forme alebo na nosiči dát. V prípade neúplnej alebo nesprávne vyplnenej žiadosti a neúplnosti alebo nesprávnosti príloh ministerstvo postupuje podľa odseku 3 druhej vety.

(5) Oprávnená osoba môže podať žiadosť spolu s prílohami, osobne, poštou alebo do elektronickej podateľne ministerstva[[14]](#footnote-14)).

(6) Ministerstvo pri rozhodovaní o žiadosti posúdi, či je žiadateľ oprávnenou osobou, či spĺňa podmienky poskytnutia čiastočného odškodnenia podľa § 4 a v akej výške podľa § 5 mu patrí čiastočné odškodnenie. Ministerstvo tiež posúdi, či bola žiadosť podaná v zákonnej lehote a či žiadateľ uviedol v žiadosti a jej prílohách pravdivé údaje.

(7) Ak žiadateľ uvedie v žiadosti alebo jej prílohách nepravdivé údaje, ministerstvo vydá rozhodnutie, ktorým žiadosť zamietne a čiastočné odškodnenie neprizná. V prípade splnenia podmienok podľa § 4, § 5 a § 6 ministerstvo rozhodne o priznaní nároku oprávnenej osoby na odškodnenie.

(8) Ministerstvo rozhodne o žiadosti do jedného roka odo dňa jej doručenia. Ministerstvo zároveň overí, či nebankový subjekt, ktorého sa žiadosť týka, ponúkal klientom možnosť podieľať sa na jeho podnikaní aj prostredníctvom verejnoprávneho vysielateľa, ak tomu tak nie je, ministerstvo vydá rozhodnutie, ktorým žiadosť zamietne a čiastočné odškodnenie neprizná.

(9) Ak o žiadosti už bolo rozhodnuté, ministerstvo oznámi oprávnenej osobe, ktorá takúto žiadosť podala, túto skutočnosť s odôvodnením, že o jej žiadosti už bolo rozhodnuté; ministerstvo ďalej neprihliada na opakovanú žiadosť.

(10) Ministerstvo vyplatí oprávnenej osobe čiastočné odškodnenie do 30 dní odo dňa nadobudnutia právoplatnosti rozhodnutia, ktorým sa takéto odškodnenie priznalo.

(11) Ak ministerstvo neuspokojí nárok na čiastočné odškodnenie alebo uspokojí iba jeho časť, môže sa oprávnená osoba domáhať uspokojenia tohto nároku alebo jeho neuspokojenej časti na súde podľa osobitného zákona.[[15]](#footnote-15))

**§ 7**

**Oprávnenia a povinnosti zamestnancov ministerstva**

(1) Zamestnanci ministerstva, ktorí rozhodujú o žiadosti, sú pri preverovaní skutočností dôležitých pre rozhodnutie o podanej žiadosti oprávnení nahliadať do príslušných spisov a požadovať od príslušných orgánov, súdov a iných verejnoprávnych subjektov súčinnosť pri získavaní informácii, ktoré sú nevyhnutné na vydanie rozhodnutia o čiastočnom odškodnení.

(2) Zamestnanci ministerstva, ktorí rozhodujú o žiadosti, sú povinní zachovávať mlčanlivosť o obsahu týchto žiadostí a subjektoch, ktoré ich podali, ako aj o ďalších skutočnostiach týkajúcich sa konania o čiastočnom odškodnení, ktoré sa dozvedeli pri plnení svojich úloh. Povinnosť zachovávať mlčanlivosť platí aj vtedy, ak títo zamestnanci prestali byť zamestnancami ministerstva.

**§ 8**

**Spoločné ustanovenia**

(1) Na konanie podľa tohto zákona sa vzťahuje všeobecný predpis o správnom konaní[[16]](#footnote-16)), ak tento zákon neustanovuje inak.

(2) Všeobecne záväzný právny predpis, ktorý vydá ministerstvo, ustanoví

1. podrobnosti a vzor individuálnej žiadosti na uplatnenie jedného nároku oprávnenej osoby za porušenie zmluvy zo strany jedného nebankového subjektu,
2. podrobnosti a vzor súhrnnej žiadosti na uplatnenie viacerých nárokov oprávnenej osoby za porušenie zmluvy zo strany viacerých nebankových subjektov.

(3) Ministerstvo na svojom webovom sídle zverejní vzor individuálnej žiadosti a vzor súhrnnej žiadosti.

**§ 9**

**Účinnosť**

Tento zákon nadobúda účinnosť 1. januára 2024.

1. ) § 2 zákona č. 483/2001 Z. z. o bankách a o zmene a doplnení niektorých zákonov v znení neskorších predpisov. [↑](#footnote-ref-1)
2. ) Zákon č. 203/2011 Z. z. o kolektívnom investovaní v znení neskorších predpisov. [↑](#footnote-ref-2)
3. ) § 8 písm. c zákona č. 566/2001 Z. z. o cenných papieroch a finančných službách a o zmene a doplnení niektorých zákonov (zákona o cenných papieroch). [↑](#footnote-ref-3)
4. ) Napríklad zákon Slovenskej národnej rady č. 310/1992 Zb. o stavebnom sporení v znení neskorších predpisov. [↑](#footnote-ref-4)
5. ) § 2 Obchodného zákonníka v znení neskorších predpisov. [↑](#footnote-ref-5)
6. ) Zákon č. 532/2010 Z. z. o rozhlase a televízii Slovenska a o zmene a doplnení niektorých zákonov v znení neskorších predpisov. [↑](#footnote-ref-6)
7. ) § 11 zákona č. 7/2005 Z. z. o konkurze a reštrukturalizácii a o zmene a doplnení niektorých zákonov. [↑](#footnote-ref-7)
8. ) Napríklad § 657 a § 658 Občianskeho zákonníka v znení neskorších predpisov, § 227 až § 236, § 673 až § 681 Obchodného zákonníka v znení neskorších predpisov. [↑](#footnote-ref-8)
9. ) § 460 až 487 Občianskeho zákonníka v znení neskorších predpisov. [↑](#footnote-ref-9)
10. ) § 32 ods. 18 zákona č. 7/1995 Z. z. v znení neskorších predpisov. [↑](#footnote-ref-10)
11. ) § 96 až 101 zákona č. 7/1995 Z. z. v znení neskorších predpisov. [↑](#footnote-ref-11)
12. ) § 19 ods. 2 a 3 a § 96 až 105 zákona č. 7/1995 Z. z. v znení neskorších predpisov. [↑](#footnote-ref-12)
13. ) § 167v zákona č. 7/1995 Z. z. v znení neskorších predpisov. [↑](#footnote-ref-13)
14. ) Zákon č. 305/2013 Z.z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov. [↑](#footnote-ref-14)
15. ) § 177 Správneho súdneho poriadku. [↑](#footnote-ref-15)
16. ) Zákon č. 71/1967 Zb. o správnom konaní (správny poriadok) v znení neskorších predpisov. [↑](#footnote-ref-16)